SET รีบาวด์ 30 จุดทะลุ 1,370 รับเฟดอัดฉีด 7.5 แสนล้านดอลฯ-ราคาน้ำมันดิบฟื้น
SET รีบาวด์ 30 จุดทะลุ 1,370 รับเฟดอัดฉีด 7.5 แสนล้านดอลฯ-ราคาน้ำมันดิบฟื้น
16 มิ.ย. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,372.90 จุด บวก 30.91 จุด หรือ 2.30% สูงสุดที่ 1,375.33 จุด ต่ำสุดที่ 1,371.41 จุด มูลค่าการซื้อขาย 6.2 พันล้านบาท 
ด้าน บล.ฟินันเซีย ไซรัส ประเมินแนวโน้มตลาดวันนี้ คาดว่า SET Index จะรีบาวด์ขึ้นทดสอบระดับ 1,360 จุด+- จากบรรยากาศการลงทุนที่ผ่อนคลายมากขึ้นหลัง FED ขยายขอบเขตโครงการ Secondary Market Corporate Credit Facility โดยจะซื้อ Corporate Bond เป็นวงกว้างจากเดิมที่ลงทุนเฉพาะ ETF ทำให้เม็ดเงินไหลเข้าสู่สินทรัพย์เสี่ยงอีกครั้ง
อย่างไรก็ตามคาดว่าตลาดยังมีความผันผวนสูงในระยะนี้และยังต้องติดตามการระบาดระลอกที่ 2 ของ COVID-19 ที่ยังเป็นความเสี่ยง ยังมองจังหวะพักฐานของ SET Index ที่ระดับราว 1330 จุด
ขณะที่ บล.กรุงศรี จำกัด (มหาชน) ประเมินแนวโน้มตลาดหุ้นวันนี้มีมุมมองเป็นบวก คาดรีบาวด์ขึ้นทดสอบ 1,365 – 1,370 จุด  ตามทิศทางตลาดหุ้นรอบบ้านที่ปรับตัวขึ้นตอบรับข่าว FED ขยายขอบข่ายการซื้อตราสารหนี้ภาคเอกชนวงเงิน 7.50 แสนล้านดอลลาร์ โดยให้ครอบคลุมการซื้อตราสารหนี้ของภาคเอกชนเป็นวงกว้างและยกเลิกกฎระเบียบที่เข้มงวดเพื่อเพิ่มสภาพคล่องและหนุนการจ้างงานในตลาด นอกจากนี้ยังได้แรงหนุนจากราคาน้ำมันดิบที่ฟื้นตัวขึ้นรวมถึงแรงซื้อหุ้นรายตัวที่ได้เข้าคำนวณ SET 50/100 รอบใหม่
 
 